د- مراد علمي — خلــّــيونيى أرّجع ألألمي! لزّموا عليـّـا نحفض 3000 شطر بلغة ما عمّرني سمعت من قبل، أو إيلا سمّاوها “الجاهـْـلة”، ولا ّ، إيلا ما خفتش نكدب “الجاهلية”، ما كدبوش. هاد اللغة ما كان عندها حتى شي علاقة بالواقع، أو اللي ختارها ميا فى الميا ما كانش ساحي، أو بغا غير يلــْـهينا ياك ما أطــّـيح عليه شي فكرة “حـْـسن من هادي”، العام كولــّو أو أنا كانخمـّـم فى الفضل ديال هاد الشعر الغريب، أو إيلا ما قريناهش، شنو كاع غادي يطرا؟ تزهق الكرة الأرضية من بلاصتها؟ ولاكن كونت متأكد أن اللي طاحت عليه هاد الفكرة تعـمـّد إعدّبنا أو إسمّم مخـّـنا الفتي، أو كاندكــّـر ديما فى هاد السياق قولة ْ أمير شعراء الألمان “كوت” لمــّـا قال: “اللي ما عمّرو كلا خبزو أو هو كايبكي، ما عـْـرف بحق الدنيا، ما ادّى ليها غاية”، واك، واك آ عباد الله، واش بغينا نخرجوا حنا كولـّنا شعراء؟ فى هاد البلاد ما كاينش اللي ما عمّرو بكــّـاه حـدّ آخور، أو كون ما كانبغيوش البكى أو الدموع، ما نسلــّـموش راسنا ألــّـما من جديد، ألــّـبحر أو الحوت اللي ضاربين معاه ميعاد فى “بين بين”، بين سبانيا، فرانسا، ألمانيا اللي سلبوا لينا العقل أو ضنــّـينا الجنة فوق الأرض، فاين الحليب كايجري فى بزابز مدهـّـبة أو العسل الحرّ غير كايتفرّق بالسطولة، اللهما قطران بلادي، ولا عسولات الناس، عاد أنــّـسى حسبي أو نسبي أو نخدم ثقافة الغير. ما خلا ّوْا علاش تكلموا هاد الشعراء غرابين الأطوار أو الطقوس، على جـَـمال ما عندومـْـتيل، حب فتــّـاك، كلاب مسعورة، خـْـيولة هايجة، صارطة صمت مغلــّـف بالقيل أو القال حتى على اللسان تقال، شعروا على الدّم اللي كايجري فى العروق، حتى أتــّـنفخ الرّابوز، أتــّـغنــّـاوْا بهاد الغلام غير باش ما ينساوش لاخور بحال إيلا كانعرفوهم من شحال هادي أو كانتصارفوا معاهم يوميا: “يلا ّه هاك أو أرى”. كونت كانتعجـّـب كيفاش هاد الشي يمكن يحصل فى بلاد إسلامية، فى “بـْـروديسْـتـان”، كانت كاتحيـّـرني هاد الأبيات الشعرية إيلا خصّـني نعرضها بالجهر فى القسم، أكيد كان فيه الـدّغول هاد أوزير “التــّـرابي” اللي شرف على هاد المقرر. الملجأ الوحيد اللي كان عندي هو نحفض أو نسرط بلا ما نمضغ، أو إيلا سوّلني مول السلعة، “مول العـروبية”، كانردّ ليه سلعتو باقية “ضوبل في”، ولا خديشة وحدة فيها. أو أكيد كان القسم كولـّو كايشاركني هاد المصير، أو يكدب عليك إيلا أدّعى شي حدّ منـّـا أنه كايفهم شنو حفض، أو إيلا زغبوا الشيطان أو زعم أن اللي تفوه بيه مفهوم أو مفضوح، كونـّـا على يقين أن الريح بدا كاينوب على مخـّـو أو زوّدو بشفاه كـدّابة. 
الرحيل ـ دمعة مسافرة ـ الحلقة الرابعة